Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2021/C 102/08)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek, ki se lahko vloži v treh mesecih od datuma te objave.

ENOTNI DOKUMENT

„TUZSÉRI ALMA“

EU št.: PDO-HU-02483 – 20.9.2018

ZOP (X) ZGO ( )

1. Ime

„Tuzséri alma“

2. Država članica ali tretja država

Madžarska

3. Opis kmetijskega proizvoda ali živila

3.1. Vrsta proizvoda

Skupina 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

Zaščitena označba porekla (ZOP) „Tuzséri alma“ se lahko uporablja za jabolka za sveže uživanje sort gala, jonagold, rdeči delišes, zlati delišes, mutsu, idared, jonatan in granny smith vrste Malus domestica.

Fizikalne lastnosti:

Za vsako sorto na opredeljenem geografskem območju je značilna nadpovprečna čvrstost mesa (najmanj 6 kg/cm2) in posledično hrustljavost mesa, dolg rok trajanja in nadpovprečna vsebnost sladkorja (najmanj 10 ° Brix).

Običajno imajo samo rdeče sorte jabolk (gala, jonagold, rdeči delišes, idared, jonatan) večjo barvno pokritost (min. 40 %) in bolj intenzivno obarvan epikarp.

Ob uskladiščenju imajo različne sorte fizične in organoleptične lastnosti, kakor so povzete v spodnji preglednici:

Sorta: Čvrstost mesa (najmanj, kg/cm2); Vsebnost sladkorja (najmanj °Brix); Barvna pokritost (najmanj %)

Gala: 7; 11; 40 Jonagold: 6; 12; 40 Rdeči delišes: 7; 11; 50 Zlati delišes: 6,5; 12; Ni relevantno. Mutsu: 7; 11; Ni relevantno. Idared: 6; 11; 40 Jonatan: 6,5; 12; 40 Granny Smith: 7; 10; Ni relevantno.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Jabolka „Tuzséri alma“ se morajo pridelovati in obirati izključno na geografskem območju, opredeljenem v točki 4.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6. Posebna pravila za označevanje proizvoda, za katerega se uporablja registrirano ime

Spodnji logotip je treba namestiti na vsak proizvod, ki se da v promet, na posamična jabolka ali na zaprte in zapečatene enote pakiranja.

Kadar so jabolka označena posamično, mora biti označenih vsaj 70 % jabolk.

Logotip je v polkrogu pod besedama „Tuzséri alma“, celo rdeče jabolko na levi z zelenim listom, usmerjenim k drugemu jabolku, ki je prerezano na pol in ima rumenkasto meso in zeleno lupino, s pečko v vsaki polovici belega jedra na sredini.

4. Jedrnata opredelitev geografskega območja

V upravnih mejah vasi Tuzsér v regiji Rétköz v okrožju Szabolcs-Szatmár-Bereg.

5. Povezava z geografskim območjem

Kakovost jabolk „Tuzséri alma“ izhaja izključno iz naravnih in človeških dejavnikov, povezanih z opredeljenim geografskim območjem.

Naravni dejavniki:

Tuzséri leži ob reki Tisa na nadmorski višini od 100 do 113 metrov. Sega do gorovja Zemplén na severu, na severovzhodu pa do zunanjih severnih Karpatov. Še ena naravna značilnost je, da se območje nahaja v predelu reke Tisa v obliki črke U, znano kot „Tisina okljuka“.

Ima zmerno toplo in suho podnebje z velikim številom ur osončenosti v rastni sezoni. Dnevno nihanje temperature je visoko.

Pred regulacijo reke Tisa je bilo območje pridelave del poplavne ravnice te reke. Zato ima aluvialna tla, bogata s humusom in fosforjem.

Zahvaljujoč bližini reke v Tisini okljuki ima območje pridelave visoko stopnjo vlažnosti zaradi naravnega izhlapevanja vode.

Posebnosti proizvoda:

Ob uskladiščenju imajo jabolka „Tuzséri alma“ visoko vsebnost sladkorja (najmanj 10 ° Brix) in večjo čvrstost mesa (najmanj 6 kg/cm2) kot druga jabolka. Zato se jabolka „Tuzséri alma“ skladiščijo laže od povprečja, a v času skladiščenja ohranijo svoj okus in aromo. Barvna pokritost je višja (najmanj 40 %) pri rdečih sortah, rdeča barva pa bolj intenzivna in svetlejša kot pri drugje gojenih jabolkih.

Vzročna povezava med geografskim območjem in značilnostmi proizvoda (Vzročna povezava med geografskim območjem in posebno kakovostjo proizvoda)

Pogorje, ki obkroža območje, omogoča zaščito s severa in vzhoda med cvetenjem dreves in razvojem sadežev.

Zaradi visoke količine fosforja in gnojenja z nizko vsebnostjo dušika je meso sadeža čvrstejše od povprečja.

Za področje pridelave jabolk „Tuzséri alma“ je značilno počasnejše zorenje, kar je očitno posledica geografske lege. Aluvialna tla in visoka vlažnost upočasnjujejo inkorporacijo sladkorjev. Zato se zorenje odvija počasi.

Visoko število ur osončenosti, visoko dnevno nihanje temperature, ki ga povzročajo vroči dnevi in hladne noči, in obrezovanje drevesne krošnja doprinesejo k visoki vsebnosti sladkorja. Zahvaljujoč aluvialnim tlem z veliko količino vode je sadež sočen, zaradi tega pa je prisotnost sladkorja manj izrazita, kar ima za posledico harmoničen in rahlo kisel okus.

Naravno izhlapevanje reke v Tisini okljuki povzroči, da je področje pridelave bolj vlažno. Jutranje rose je občutno več zaradi bližine reke. Zaradi visoke vlažnosti, kapljic rose, ki sedejo na površino sadeža ponoči, visokega dnevnega nihanja temperature, visokega števila ur osončenosti v rastni sezoni in obrezovanja drevesne krošnje nastane visoka barvna pokritost, ker ti naravni dejavniki pospešijo nastanek visoke ravni antocianinov v lupini, s čimer se poveča intenziven rdeči ton jabolk.

Opis človeških dejavnikov, relevantnih za to geografsko okolje in ki prispevajo k razvoju posebnih lastnosti proizvoda:

Naslednja človeška znanja in spretnosti: prispevajo k lastnostim jabolk „Tuzséri alma“:

Jabolka „Tuzséri alma“ že 300 let gojijo strokovnjaki, njihov uspeh pa se uspešno opira na vse večje izkušnje, ki se prenašajo skozi že več generacij. Jablane se gojijo v vrstah s travnatimi površinami med njimi, kar bistveno prispeva k večjemu zadrževanju vode v primerjavi z vrstami, obdelovanimi z običajnimi tehnikami drugje. Tehnika obrezovanja „Sándor Nagy“, uporabljena tukaj, ustvari zračnejšo in bolj odprto strukturo listja, kar pomaga soncu, da lažje doseže sadje, ki raste v drevesni krošnji. Uporabljajo se gnojila z nizko vsebnostjo dušika. Zdrava pridelava kmetom omogoča proces pridelave od prve do zadnje faze. Pobiranje, prebiranje in razvrščanje se izvajajo ročno, kar omogoči, da se pobere le zrelo sadnje, kar pomeni, da so človeške izkušnje in strokovno znanje ključni pri pobiranju. Tudi znanje pobiralcev sadja in sortircev se je preneslo skozi več generacij. Klub prijateljev vrtov Sándor Nagy (Nagy Sándor Kertbarát Klub Egyesület) v vasi Tuzsér je pomembno strokovno združenje, ki združuje strokovno znanje in spodbuja razvoj pridelovalcev jabolk na tem območju.

Sklic na objavo specifikacije proizvoda

(Drugi pododstavek člena 6(1) te uredbe)

https://gi.kormany.hu/foldrajzi-arujelzok

(1) UL L 343, 14.12.2012, str. 1.